**INFORMARE**

***privind evoluția datoriei publice în luna noiembrie 2022***

**Indicatorul datorie guvernamentală** calculat în conformitate cu metodologia Uniunii Europene, pe baza datelor preliminate, exprimat ca procent în PIB, **se situează la nivelul de 48,3% din PIB, la sfârșitul lunii noiembrie 2022.**

Conform metodologiei Uniunii Europene ponderea datoriei guvernamentale în PIB s-a calculat luând în considerare suma PIB-urilor trimestriale realizate în ultimele 4 trimestre (trim. IV 2021 – trim III 2022) comunicate de către INS[[1]](#footnote-1). Odată cu publicarea de către INS a PIB-ului pentru trimestrul IV 2022, indicatorul ponderea datoriei guvernamentale în PIB urmează sa fie revizuit și se va republica pe site-ul Ministerului Finanțelor la secțiunea Datorie Publică – Statistici și prezentări.

**Datoria guvernamentală brută la sfârșitul lunii noiembrie 2022,** calculată conform metodologiei UE, **include sumele disponibilizate pentru implementarea Planului Național de Redresare și Reziliență (PNRR) dar și datoria contractată pentru finanțarea deficitului bugetar aprobat pentru anul 2022.** Utilizarea componentei de împrumut din cadrul PNRR va avea impact pozitiv asupra cheltuielilor cu dobânda ce încorporează costul la care se împrumuta CE în acest scop și implicit asupra deficitului bugetar din anii următori.

Indicatorul ponderea datoriei guvernamentale ca procent în PIB prognozat **pentru sfârșitul anului 2022 este de 47,2 % din PIB**, calculat pe baza creșterii economice de 4,6% prognozate pentru anul 2022[[2]](#footnote-2) și nivelului deficitului bugetului general consolidat de 5,74% din PIB.

**În vederea menținerii indicatorului datorie guvernamentala în PIB la un nivel sustenabil Guvernul are în vedere următoarele măsuri privind stimularea creșterii economice:**

- Cheltuielile pentru investiții publice în anul 2022, sunt estimate să ajungă la 6,2% din PIB[[3]](#footnote-3). Investițiile publice sunt așteptate să aibă un impact pozitiv asupra potențialului de creștere al economiei, mai ales în condițiile unei perspective economice afectate de incertitudini generate de tensiunile geo-politice, creșterea prețurilor produselor energetice, blocajele pe lanțurile de aprovizionare, înăsprirea condițiilor financiare, etc. În plus, România va beneficia considerabil de pe urma mecanismelor de finanțare europene pe care le are la dispoziție. Astfel, în cadrul politicii de Coeziune 2021-2027, România are alocate fonduri europene în valoare de 31,35 mld. EUR, iar prin Mecanismul de redresare și reziliență, are un buget alocat de 27 mld. EUR din care 12,1 miliarde EUR[[4]](#footnote-4) sunt finanțări nerambursabile, iar 14,9 miliarde EUR reprezintă sprijin sub formă de împrumut. Implementarea PNRR, va presupune realizarea de reforme și investiții în domenii cheie ale economiei (infrastructură, educație, sănătate, agricultură, mediu și energie), care vor spori considerabil potențialul de creștere sustenabilă, sprijinind digitalizarea economiei și tranziția verde.

1. PIB pentru trimestrul III 2022 date provizorii (2) comunicat de INS prin Comunicatul nr.9 publicat în data de 12.01.2023 [↑](#footnote-ref-1)
2. Conform prognozei indicatorilor macroeconomici publicati de CNSP- Prognoza de toamna – octombrie 2022 [↑](#footnote-ref-2)
3. Conform rectificării bugetului de stat din noiembrie 2022 [↑](#footnote-ref-3)
4. Valoarea a fost revizuită de la nivelul de 14,2 miliarde EURO de catre CE conform art.11(2) din Regulamentul UE (2021)/241 [↑](#footnote-ref-4)